LUO tye kaka acel ma lworo dok woro dano ma oto, gin ye ni kom dano aye too, ento tipu pa bedo ma kwo pi naka. Pien Luo tye ki niye ni kom dano aye too, ento tipu ne bedo kwo, gin pol kare miyo woro ducu ma mite dok ma gitwero bot lyel.
Man kitimo me nyutu mar ki woro gi me agiki bot dano ma dong oto woko ni. Pol kare yub bedo ma pol nicake ki i kony ma kimiyo bot dano ma peya oto, kony me yiko kome ka dong oto, guru lyel ki yubu lyel ma ki timo inge yiko kom lato.
En otito ni kaka luo ocako lok me yubu lyel ki myelo lyel wacon nicake ki ikom kwari wa macon.
"Acoli ocako yubu ki myelo lyel ikine ka mwaka 1300 – 1400 ikare ma Rwot Gipir opoke woko gin ki omine Labongo. Inge Gipir onongo Nam Nile okato i lobo Alur.
Acholi ma gudong gucako woro lyel, kimyelo lyel inge yiko ne ma lube ki tekwaro pa Luo." Rwot Opoka Pyen Lyec Otito.
Ladit Ananiya Akera ma mwaka me dite tye 93 kulu ni, otito ni kaka Payira aye gucako yubu ki myelo lyel, ento kaki mukene me Luo dong gucako yubu ki myelo lyel kit ma kaka Payira timo kwede.
"Wan kaka Puranga pe wamyelo lyel, ki yubu ne, ento myel bedo peke iye kit ma lu-Payira timo ni." Ladit Akera otito. Rwot Opoka Nickolas kono otito ni kadi bed ni Luo yubu dok myelo lyel, ento pe kitimo atar. "Lyel pa lutino, labot (ngat ma pe onyomo) ki larok ki yubu, ento pe ki myelo.
Lyel pa dano ma laco ma onyomo ki dako ma ki nyomo, dok gutegi aye ki myelo malube ki mwaka me dit gi." Rwot Rom otito. En owaci wer lyel bene kicako ma lube ki tic ma beco ma lato ni obedo ka timo ne.
"Ka lato obedo lapur ci kicako wer ma pako en ikare ma puru matek, ka obedo ladwar ci kicako wer me dwar, ka obedo la lweny matek, ci kicako wer me nying Moi." Rwot Nickolas Opoka otito kwede ni, ludito ma otegi keken aye gin myelo lyel.
Lutino ma tino pe gimyelo myel lyel pien pol kare tim mogo me geru ki yomcwiny ma okato olacu time ikare me yubu lyel ma pe mito lotino ma tino obed cok.
Yubu ki myelo lyel pe kitimo ikare mo kiken. Pol kare ki yubu ki myelo lyel ikare ma kot peke calo oro, onyo i dwe ma ceng tye ka ryeny.
Pien kot ka ocwer twero balo yub me yomocwiny tipu pa ngat ma kitye ka yubu lyel ne ni. Rwot otito ni Acoli yubu dok myelo lyel pien gitye ki lworo ni ka pe ki yubu onyo ki myelo, cwiny tipu ne twero cwer ci kelo peko ikom dano ma kwo.
Tipu pa lato pe bedo ki yweyo, bedo ka yelo dano dok kelo peko calo lacen, apoya, cilo macol, wa too bene ikom dano ma tye wat.
Jami ma Luo tiyo kwede ikare ma yubu lyel gin aye dyang onyo dyel ma laco pi yubu lyel pa dano ma laco, ki ma dako pi dako ma oto ki gweno latwol me buru.
Dyel pa neru ki maro pa lato, laa kwac ma ki bolo ingec ka ki wuc kwede. Luo kono tiyo ki bul, awal me aruda, tong ki kwot me wuc, lacukucuku ma ki ruku ityen, ento ikom kare ni ki tiyo ki gara. Kono ki bila.
Agulu me onyo kongo me amata ki oceke me mato ting.Mon ma otegi gi ruku ceno, ki wino rii ma kituku i ngut me ka wang tiko, awula ma kiruku i bad lumyel. Ka dony yubu ki myelo lyel otum, ki tweyo tol pobo icing lu kwayi pa ngat ma oto weng.
Man kitimo pien pobo tye gin ma twot ma twero lwoko kit kiciran mo kiken ma obibino ikom gi lacen.
Ka dong kityeko yubu lyel pa neyo pa lato dong keto wengi gang piny ka dong ki penyo anga dok ki cimo ngat ma omyero olak daa to.
{div}
luo_Latn luo_Latn luo_Latn mri_Latn quy_Latn luo_Latn luo_Latn luo_Latn luo_Latn luo_Latn mri_Latn luo_Latn luo_Latn luo_Latn mri_Latn mri_Latn luo_Latn mri_Latn ltg_Latn